‘Any de la Misericòrdia’

Mn. Lluís Sallán

**13. Ensenyar a qui no sap**

L’obra de misericòrdia ‘Ensenyar a qui no sap’, és un camí per a fer arribar la benaurança a la vida de les persones. Benaurança, que desplega tota la seva capacitat de donar sentit i orientació a la seva vida, d’establir vincles i relacions, i per tant, de recrear la vida amb el seu treball i a partir d’aquesta experiència.

Per això, l’educació contempla totes les dimensions de la persona. Quan diem educació global, parlem d’educació en relació a la veritat, a la comprensió de com és el món, de com és la persona i la relació amb les persones. I per tant, de les habilitats i els llenguatges que ens permeten realment desvetllar tot això, per a ser efectius recreadors d’aquest món en el qual estem vivint.

L’obra de misericòrdia, doncs, és posar èmfasi què els cristians i també aquells homes i dones de bona voluntat, que vulguin realment viure en sintonia amb ella, hem de fer mans i mànigues, perquè es respecti aquesta oferta i aquesta promoció de totes les condicions, llenguatges i habilitats de la persona, que li permetin realment ser la protagonista de la seva vida.

De fet, Jesús així ho va fer; bàsicament la seva acció va consistir a guarir. Curar les ferides de la vida i mostrar el sentit que tenia aquesta vida, donant-li esperança i suport amb el seu testimoni i amb el seu acompanyament.

Per tant l’obra de misericòrdia ‘Ensenyar a qui no sap’, no és simplement una obra teòrica; és una obra que ens implica amb les persones i en la promoció d’elles.